কলানিধি নারায়ণন
কলানিধি নারায়ণন (৭ ডিসেম্বর ১৯২৮ - ২১ ফেব্রুয়ারি ২০১৬) একজন ভারতীয় নৃত্যশিল্পী এবং ভারতীয় ধ্রুপদী নৃত্যে ভরতনাট্যমের শিক্ষক ছিলেন, তিনিই প্রথম অ-দেবদাসী মেয়ে ছিলেন যিনি নৃত্যের এই ধরন শিখে ১৯৩০ এর দশক ও ১৯৪০ এর দশকে মঞ্চে নৃত্য পরিবেশন করেছিলেন। ১৯৪০ এর দশকে তাঁর একটি সংক্ষিপ্ত নৃত্যজীবন শেষ হবার পর, তিনি ১৯৭৩ সালে আবার নৃত্যে ফিরে আসেন এবং অভিনয় এর উল্লেখযোগ্য শিক্ষক হিসেবে পরিচিতি পান। তিনি ১৯৮৫ সালে ভারতের তৃতীয় সর্বোচ্চ নাগরিক সম্মাননা পদ্মভূষণ পুরস্কারে ভূষিত হন। তিনি ১৯৯০ সালে ভারতের সঙ্গীত, নৃত্য ও নাটকের জাতীয় একাডেমি সঙ্গীত নাটক একাডেমী কর্তৃক ভরতনাট্যম নৃত্যে তাঁর অবদানের জন্য সঙ্গীত নাটক একাডেমী পুরস্কার এবং ১৯৯৮ সালে কালিদাস সম্মান লাভ করেন। ২০১১ সালে, নাচের জন্য তাঁকে সংগীত নাটক অকাদেমি ঠাকুর রত্ন পুরস্কার প্রদান করা হয়েছিল।